Sel pemusnah semula jadi

Sel pemusnah semula jadi, juga dikenali sebagai sel pembunuh semula jadi, sel NK atau limfosit bergranul besar (LGL), ialah sejenis limfosit sitotoksik yang kritikal terhadap sistem imun semula jadi. Sel-sel tersebut tergolong dalam keluarga sel limfoid semula jadi (ILC) yang semakin berkembang pengetahuan tentang jenis-jenis sel di bawahnya, dengan mewakili 5-20% daripada semua limfosit yang beredar dalam badan manusia. Peranan sel NK adalah beranalog dengan sel T sitotoksik dalam tindak balas imun penyesuaian di kalangan haiwan vertebrata. Sel NK memberikan tindak balas pantas terhadap sel badan yang dijangkiti dengan virus, serta terhadap patogen intrasel lain yang bertindak sekitar 3 hari selepas jangkitan, dan bertindak balas terhadap pembentukan tumor. Kebanyakan sel imun mengesan antigen yang wujud pada kompleks kehistoserasian major (MHC) di permukaan sel yang dijangkiti, namun pada masa yang sama sel NK juga boleh mengecam dan membunuh sel-sel tubuh lain yang tertekan tanpa kehadiran antibodi dan MHC, membolehkan tindak balas imun yang lebih cepat. Sel-sel NK ini dinamakan sebagai "pembunuh semula jadi" kerana tanggapan bahawa mereka tidak memerlukan pengaktifan untuk membunuh sel yang tiada penanda "diri" MHC kelas I. Peranan ini amat penting kerana sel berbahaya yang tiada penanda MHC I tidak dapat dikesan dan dimusnahkan oleh sel imun lain, seperti sel limfosit T.

Sel NK boleh dikenal pasti dengan kehadiran CD56 dan ketiadaan CD3 (CD56+, CD3−). Sel NK merupakan hasil pengkhususan sel progenitor limfoid semula jadi umum CD127+, yang merupakan turunan daripada sel progenitor limfoid umum yang juga menurunkan sel limfosit B dan T. Sel NK diketahui mengalami pembezaan dan pematangan dalam sumsum tulang, nodus limfa, limpa, tonsil dan timus, yang kemudiannya akan masuk ke dalam peredaran tubuh badan. Sel NK berbeza daripada sel T penghapus semula jadi (NKT) secara fenotip, asal usul dan fungsi efektor. Selalunya, aktiviti sel NKT menggalakkan aktiviti sel NK dengan merembeskan interferon gama. Berbeza dengan sel NKT, sel NK tidak mengekspresikan reseptor antigen sel T (TCR) atau penanda T keseluruhan CD3 atau reseptor sel B imunoglobulin permukaan (Ig), tetapi ia biasanya mengekspresi penanda permukaan CD16 (FcγRIII) dan CD57 pada manusia, NK1.1 atau NK1.2 pada mencit C57BL/6. Penanda permukaan sel NKp46 pada masa ini membentuk satu lagi penanda keutamaan sel NK yang diekspresi pada manusia, beberapa strain mencit (termasuk mencit BALB/c), serta tiga spesies monyet biasa.

Di luar sistem imun semula jadi, kedua-dua reseptor pengaktif dan reseptor perencat pada sel NK memainkan peranan fungsi yang penting dalam toleransi diri dan pengekalan aktiviti sel NK. Sel NK juga memainkan peranan dalam tindak balas imun penyesuaian: banyak eksperimen telah menunjukkan keupayaan sel ini untuk menyesuaikan diri dengan persekitaran terdekat dan merumuskan memori imunologi khusus antigen, asas untuk bertindak balas terhadap jangkitan sekunder dengan antigen yang sama. Peranan sel NK pada kedua-dua tindak balas imun semula jadi serta tindak balas imun penyesuaian menjadi semakin penting dalam penyelidikan menggunakan aktiviti sel NK sebagai terapi kanser dan terapi HIV yang berpotensi.

 Rujukan 

 Bacaan lanjut 







 Pautan luar 



Pemusnah semula jadi
Kategori:Sistem imun
Pemusnah semula jadi